MTLS มั่นใจฟันกำไรเกินเป้า รุกหนักขยายสาขา 300 แห่งต่อปี
MTLS มั่นใจรายได้กำไรปีนี้เกินเป้า หลังยอดสินเชื่อออกมาดี พร้อมขยายสาขาขั้นต่ำ 300 สาขาต่อปี ยอดรวม 1,400 สาขาภายในปี 2560
1 ก.ค. 2558

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า รายได้และกำไรของบริษัทปีนี้มีแนวโน้มทำได้เกินกว่าเป้าที่ตั้งไว้เป็นอย่างมาก เนื่องจากล่าสุด บริษัทมียอดปล่อยสินเชื่อในช่วงไตรมาส 2/58 เฉลี่ยเดือนละกว่า 1.5 พันล้านบาท สะท้อนให้เห็นว่า บริษัทจะสามารถทำยอดปล่อยสินเชื่อปีนี้ได้ตามเป้าที่ระดับ 1.65 หมื่นล้านบาท
ทั้งนี้คาดว่ายอดสินเชื่อทั้งปีนี้ จะเติบโตราว 40% จากเดิมที่ได้ตั้งประมาณการณ์ไว้ที่ 30% โดยในไตรมาส 1/58 ยอดดังกล่าวปรับตัวเพิ่มขึ้นกว่า 35.43% จากช่วงเดียวกันของปีก่อน หรือคิดเป็นมูลค่าราว 3.73 พันล้านบาท ขณะที่ยอดไตรมาส 2/58 คาดจะเติบโตขึ้นราว 50% เมื่อเทียบกับช่วงเดียวกันของปีก่อน
ด้านแผนดำเนินงานช่วง 3 ปีต่อจากนี้ตั้งเป้าขยายสาขาให้ได้อย่างน้อย 300 สาขาต่อปี ทั่วทั้งประเทศ โดยภายในปีนี้บริษัทจะมียอดสาขารวมทั้งหมด 850 สาขา และจะขยายเป็นทั้งหมด 1,400 สาขาภายในปี 2560  